Taloudellisten pakotteiden vastuuviranomainen Suomessa on ulkoministeriö, jonka sivuilta on saatavissa tietoa pakotteiden asettamisesta ja noudattamisesta. Pakotteiden täytäntöönpanosta puolestaan vastaa Ulosottolaitos. Poliisin vastuulle pakoteasiat siirtyvät silloin, kun on havaittavissa viitteitä pakotteiden kiertämisestä.
Rikoslaissa on säädetty säännöstelyrikoksesta, jonka tunnusmerkistö täyttyy, jos pakotesääntelyä yritetään rikkoa tai rikotaan. Jos ilmoitusvelvollinen havaitsee kyseistä toimintaa, asiasta tulee tehdä epäilyttävän liiketoimen ilmoitus. Selvittelykeskus käsittelee pakoteliitännäiset rahanpesuilmoitukset tehostetusti ja luovuttaa tietoja esimerkiksi poliisilaitoksille, Tullille, suojelupoliisille, ulosotolle ja ulkomaisille selvittelykeskuksille.